DAN SJEĆANJA NA VUKOVAR

U studenom 1991. godine, nakon dugotrajne opsade i neviđenog uništenja grada, Vukovar je pao. Preživjeli Hrvati svjedočili su o etničkom čišćenju i jednom od najvećih zločina u Europi nakon Drugog svjetskog rata. Cijela Hrvatska zato 18. studenog slavi Dan sjećanja na žrtvu Vukovara – na žrtvu koju je podnio ovaj herojski grad i time stvorio temelje za obranu Hrvatske od agresora.

Taj dan se obilježava s ponosom, paljenjem svijeća za sve pale u Domovinskom ratu. Svojom su žrtvom zaslužili barem toliko. Učenici OŠ Izidora Poljaka Donja Višnjica također se svake godine prisjete stradanja u Vukovaru i zapale svijeću na mjesnom groblju, kako bi odali počast stradalim sumještanima.

Učiteljica škole Andrejka Hrenić, koja je u Domovinskom ratu izgubila oca, došla je na sat učenicima 5. a razreda i govorila im je o svojim sjećanjima na te dane, o svom odrastanju bez jednog roditelja i uspomenama iz tog vremena. Učenici su potom postavljali pitanja o temama iz Domovinskog rata i odrastanju bez oca.

Također su u školi postavljeni plakati i uređen je pano sa radovima učenika na temu pada Vukovara i Domovinskog rata.

Pjerino Hrvaćanin